Ďuriš Nicholsonová, Lucia, podpredsedníčka NR SR (2018-05-28):
Ďakujem pekne. Ja iba veľmi krátko chcem hovoriť, lebo rada by som pretlmočila ten komplikovaný jazyk z dôvodovej správy do niečoho zrozumiteľnejšieho. Táto malá novela zákona o sociálnom poistení je, predkladáme ju preto, lebo reagujeme na aplikačnú prax. A tá aplikačná prax je dnes taká, že v zmysle zákona o sociálnom poistení nie je možné, aby sa príbuzný človeka, ktorý je starodôchodca alebo invalidný dôchodca a nemá vytvorený účet, ale poberá v hotovosti starobný dôchodok alebo invalidný dôchodok, pre nich absolútne nie je možné, aby sa dostali k jeho dôchodku. A teraz tá realita toho, ako žijú rodiny na Slovensku, je naozaj taká, že pre niekoho, pre niektoré rodiny je absolútne esenciálne, absolútne dôležité, aby sa k tým peniazom dostali nie preto, aby to zneužili, ale práve preto, že ak nastane veľmi ťažká životná situácia či už pre starobného dôchodcu, alebo invalidného dôchodcu a z dôvodu nejakej náhlej; náhleho zhoršenia zdravotného stavu sa napríklad dostane buď do domova sociálnych vecí, alebo do LDCH, alebo do nemocnice a nemôže si vybrať osobne ten dôchodok, nikto z tej rodiny sa k tým peniazom nedostane. Z toho potom vznikajú veľmi nepríjemné situácie. Jednak tá rodina častokrát nemá z čoho zaplatiť za domov sociálnych služieb, nemá za čo zaplatiť za pobytové zariadenie, ale zároveň vznikajú situácie, kedy napríklad nedokáže tomu človeku kúpiť pomôcky zdravotné, ktoré on naozaj potrebuje a má na to všetky doklady. Napríklad vznikajú situácie reálne, kedy sa takýto človek dostane povedzme do exekučného konania len preto, lebo tá rodina jednoducho nemá absolútne žiaden zákonný; zákonnú podmienku, zákonný dôvod, aby sa dostala k tým peniazom a aby napríklad zaplatila za jeho bývanie. Ľudia reálne takto prichádzajú o bývanie, začínajú byť dlžníkmi na energiách a podobne a sú to veľmi nepríjemné situácie, ktoré sa potom, z ktorých sa potom veľmi ťažko dostávajú. My sme naozaj veľmi dlho rozmýšľali na našom poslaneckom klube, ako nastaviť tie pravidlá tak, aby nemohlo dôjsť k zneužitiu. A ja si ale myslím, že my nemôžme koncipovať zákony tak, že sa na ľudí pozeráme ako na tých, ktorí potenciálne chcú tie peniaze toho človeka, ten starobný alebo invalidný dôchodok zneužiť. Drvivá väčšina rodín naozaj im ide iba o to, aby sa dostali k tým peniazom, aby mohli zaplatiť za toho človeka buď jeho bývanie, buď energie, buď zdravotnícke nejaké pomôcky, ktoré on potrebuje, alebo to samotné zariadenie sociálnych služieb. Nerozumiem tomu, prečo napríklad ministerstvo práce, sociálnych vecí a rodiny už dávno neprišlo s nejakou zákonnou úpravou v tomto smere, pretože to sú stovky ľudí, ktorí tým prechádzajú. Napríklad ja som mala v rodine tiež taký prípad. Renáta Kaščáková, ktorá so mnou predkladá túto novelu, rovnako takýmto niečím prešla. A ja si myslím, že už dávno sme mali zareagovať zmenou tejto zákonnej úpravy tak, aby pre rodinných príbuzných bolo možné dostať sa k starobnému alebo invalidnému dôchodku človeka, ktorý sa dostal do ťažkej životnej situácie a jednoducho si sám nemôže pomôcť. Takže veľmi pekne by som vás chcela poprosiť, toto je naozaj technikália, ktorá ale uľahčí život ľudí, mnohých ľudí, tak by som vás veľmi pekne chcela poprosiť, keby ste mohli zvážiť prípadnú podporu. Ďakujem.